Advarer mot utrygg is i vinterferien
Mandag starter vinterferien de fleste steder i landet. Det betyr flere mennesker ute i naturen og flere mennesker på islagte vann og fjorder. Der bør de være forsiktige ifølge brigadesjef Lars Grimsgård ved Brann- og redningsetaten i Oslo kommune. - Noen er nærmest profesjonelle isfiskere og skøyteløpere, og de har ofte med seg de vennene man trenger. Også er det de som ikke tar faren på alvor og som ikke kjenner til nødvendige sikkerhetsforanstaltninger. Det er ofte de som gir oss situasjoner som tidligere i dag. Da iverksettes et kjempestort apparat som delvis legger beslag på viktig beredskap, sier Grimsgård. Søndag ettermiddag rykket store redningsmannskaper ut etter melding om at en mann hadde havnet under isen i Bunnefjorden utenfor Oslo. Samme dag ble det også iverksatt en redningsaksjon etter at en bil skulle ha gått gjennom isen ved Dillingøy i Østfold. Begge redningsaksjonene viste seg å være falsk alarm. Så langt i vinter har syv mennesker mistet livet i isulykker viser NVEs oversikt.Tidligere har Norges Vassdrags- og energidirektorat (NVE) uttalt at nordmenn generelt har for dårlig kunnskap om hvor farlig det er å bevege seg ut på is på vinteren. Redningsaksjonene den siste tiden gir brigadesjefen hos brannvesenet i Oslo samme inntrykk.- Det forteller meg at det er noen som bedriver risikosport. Vi oppfatter det som farlig å bevege seg på is uten nødvendig sikkerhetsutstyr. Vi fraråder folk å gå på is uten å ha kontrollert isens bæreevne, sier Grimsgård. Den siste tidens mildvær har gitt utrygg is flere steder i landet. Hydrolog Ånund Sigurd Kvambekk i NVE fortalte tidligere i februar at det er rapportert om utrygge isforhold i lavere strøk på Vestlandet, i tillegg til at det også kan være usikkert i Trøndelag og i Agder-fylkene. - Men det er sjelden det er helt trygt andre steder også - alle vann har farlige isområder. Vi kan mye i Norge, men vi har veldig lite kunnskap om isforhold, sa Kvambekk til VG.Brigadesjefen i Oslo ber folk ta ekstra forholdsregler hvis de skal bevege seg ut på isen i vinterferien. - Hvis jeg skal komme med et råd eller fire, så syns jeg folk kun skal gå der det er oppgåtte løyper og der det er meldt om trygg is. De bør ha med seg pigger rundt halsen, tørt tøy, et langt tau og en god venn, sier Grimsgård. Skulle man først havne under isen tar det ikke lang tid før kroppen slutter å fungere. - Havner du under isen er gode råd dyre og tiden løper fort. Sjøtemperaturen ligger mellom tre og seks grader og da bader du ikke særlig lenge før armene slutter å virke. Du stivner og blir dratt under.Været i vinterferieuka tyder på at det skal bli kaldere igjen. Høytrykk og klart vær vil gi minustemperaturer de fleste steder i Sør-Norge i neste uke. - På nettene kan vi komme ned i minus ti grader i indre strøk i Sør-Norge. Det blir ikke like sprengkaldt som tidligere i vinter, men med klarvær på nettene blir det fort kaldt. Det blir nok også minusgrader også i kystnære områder etter hvert i uka, sier statsmeteorolog Vibeke Thyness ved Meteorologisk institutt. Hun forteller om godt vintervær også lenger nord den første delen av uka. Mot slutten av uka vil det derimot bli pålandsvind og dårligere vær. Det skal også bli gode muligheter for å bevege seg ut i vinterferien. - Det er godt håp om å få sett sola. Jeg er litt usikker på skydekket fra Mjøsa og østover og langs kysten, men i lavlandet lenger vest og i fjellet har jeg god tro på fine dager, sier Thyness.
Nødetatene har rykket ut flere ganger den siste uken etter meldinger om biler og mennesker gjennom isen. Brannvesenet ber folk være ekstra varsomme i vinterferieuka.